
[Preotul, după ce îşi pune epitrahilul și felonul, deschide dvera și dă obișnuita bine- 
cuvântare din faţa Sfintei Mese, zicând: Binecuvântat este Dumnezeul nostru, tot- 
deauna, acum şi pururea şi în vecii vecilor. 


Strana: Amin.] 


Dacă nu este preot de faţă, în locul binecuvântării de mai sus, diaconul, monahul 
sau mireanul, va rosti: Pentru rugăciunile Sfinților părinților noştri, Doamne Iisuse 
Hristoase, Dumnezeul nostru, miluieşte-ne pe noi. Amin. 


Apoi se rostesc rugăciunile începătoare: 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le împlineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 

Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. 


[Dacă este preot de faţă, zice: Că a Ta este Împărăţia, şi puterea, şi slava: a Ta- 
tălui şi a Fiului şi a Sfântului Duh, acum şi pururea şi în vecii vecilor. Strana: 
Amin. ] 


Dacă nu va fi preot de faţă, diaconul, monahul sau mireanul, va rosti: Pentru rugă- 
ciunile Sfinţilor părinţilor noştri, Doamne Iisuse Hristoase, Dumnezeul nostru, mi- 
luieşte-ne pe noi. Amin. 


Apoi se zic troparele de umilinţă: 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă, binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Simbolul credinţei 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 


Doamne, miluieşte ! (de 12 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Veniţi să ne închinăm Împăratului nostru Dumnezeu. 

Veniţi să ne închinăm şi să cădem la Hristos Împăratul nostru Dumnezeu. 

Veniţi să ne închinăm şi Să cădem la însuşi Hristos Împăratul şi Dumnezeul 
nostru. 


Apoi: Psalmul 142 

1. Doamne, auzi rugăciunea mea, ascultă cererea mea, întru credincioşia Ta, 
auzi-mă, întru dreptatea Ta. 

2, Să nu intri la judecată cu robul Tău, că nimeni din cei vii nu-i drept înaintea 
Ta. 

3. Vrăjmaşul prigoneşte sufletul meu şi viaţa mea o calcă în picioare; făcutu-m-a 
să locuiesc în întuneric ca morţii cei din veacuri. 

4. Mâhnit e duhul în mine şi inima mea încremenită înlăuntrul meu. 

5. Adusu-mi-am aminte de zilele cele de demult; cugetat-am la toate lucrurile 
Tale, la faptele mâinilor Tale m-am gândit. 

6. Întins-am către Tine mâinile mele, sufletul meu ca un pământ însetoşat. 

7. Degrab auzi-mă, Doamne, că a slăbit duhul meu. Nu-ţi întoarce faţa Ta de la 
mine, ca să nu mă asemăn celor ce se coboară în mormânt. 

8. Fă să aud dimineaţa mila Ta, că la Tine îmi este nădejdea. Arată-mi calea pe 
care voi merge, că la Tine am ridicat sufletul meu. 

9. Scapă-mă de vrăjmaşii mei, că la Tine alerg, Doamne. 

10. Învaţă-mă să fac voia Ta, că Tu eşti Dumnezeul meu. Duhul Tău cel bun să 
mă povăţuiască la pământul dreptăţii. 

11. Pentru numele Tău, Doamne, dăruieşte-mi viaţă. Întru dreptatea Ta scoate 
din necaz sufletul meu. 

12. Fă bunătate de stârpeşte pe vrăjmaşii mei şi pierde pe toţi cei ce necăjesc 
sufletul meu, că eu sunt robul Tău. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Aliluia, aliluia, aliluia, slavă 'Ție, Dumnezeule! (de 3 ori). 


Și îndată se cântă, pe glasul al 3-lea: Dumnezeu este Domnul şi S-a arătat nouă. 
Bine este cuvântat Cel ce vine întru numele Domnului. (de 3 ori), apoi: 


Troparul cuvioasei, glasul al 8-lea: Întru tine, maică, cu osârdie s-a mântuit cel 
după chip, că, luând Crucea, ai urmat lui Hristos şi, lucrând, ai învăţat să nu se uite 
la trup, că este trecător, ci să poarte grijă de suflet, de lucrul cel nemuritor. Pentru 
aceasta şi cu îngerii împreună se bucură, cuvioasă maică Parascheva, duhul tău (de 
două ori). 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. al Născătoarei-Invierii, acelaşi glas 


Cel ce pentru noi Te-ai născut din Fecioară şi răstignire ai răbdat, Bunule, care cu 
moartea pe moarte ai prădat şi Învierea o ai arătat ca un Dumnezeu, nu trece cu 
vederea pe cei pe care i-ai zidit cu mâna Ta; arată iubirea Ta de oameni, Milostive, 
primeşte pe Născătoarea de Dumnezeu, ceea ce Te-a născut pe Tine, care se roagă 
pentru noi, şi mântuieşte, Mântuitorul nostru, pe poporul cel deznădăjduit. 


Apoi: Doamne, miluieşte ! (de 3 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


1. Miluieşte-mă, Dumnezeule, după mare mila Ta 

2. Și după mulțimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 

5. Ţie unuia am greşit şi rău înaintea Ta am făcut, aşa încât drept eşti Tu întru 
cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7. Că iată adevărul ai iubit; cele nearătate şi cele ascunse ale înţelepciunii Tale 
mi-ai arătat mie. 

8. Stropi-mă-vei cu isop şi mă voi curăţi; spăla-mă-vei şi mai vârtos decât zăpada 
mă voi albi. 

9. Auzului meu vei da bucurie şi veselie; bucura-se-vor oasele mele cele smerite. 
10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii mele; 
bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ţi-aş fi dat; arderile de tot nu le vei binevoi. 

16. Jertfa lui Dumnezeu: duhul umilit; inima înfrântă şi smerită Dumnezeu nu o 
va urgisi. 

19. Fă bine, Doamne, întru bună voirea Ta, Sionului şi să se zidească zidurile 
Ierusalimului. 

20. Atunci vei binevoi jertfa dreptăţii, prinosul şi arderile de tot; atunci vor pune 
pe altarul Tău viței. 


Condacele şi icoasele 


Condacul 1 

Prea cuvioasei noastre maici, multmilostivei Parascheva, prinos de umilinţă îi adu- 
cem noi, nevrednicii păcătoşi, pentru mijlocirile sale. Că mari daruri ne-am în- 
vrednicit a dobândi printr-însa, de la izvorul cel pururea curgător de bunătăţi al 
Mântuitorului nostru, şi să-i cântăm: Bucură-te, Sfântă Parascheva, mult folosi- 
toare! 


Icosul 1 

Îngerii din ceruri, cu laude primind duhul tău cel fecioresc din pământeştile loca- 
şuri, cu bucurie te-au încununat pentru vredniciile tale; că, femeiesc trup purtând, 
slab din fire, ai ştiut a birui toate puterile vrăjmaşilor prin buna înţelepciune; pentru 
aceasta-ţi cântăm: 

Bucură-te, înţeleaptă fecioară; 

Bucură-te, porumbiţă cuvântătoare; 

Bucură-te, suflet îngeresc în trup fecioresc; 
Bucură-te, vrednică mijlocitoare către Domnul; 
Bucură-te, mângâiere a oamenilor; 

Bucură-te, alinare de suferinţe; 

Bucură-te, a noastră nădejde neclintită; 
Bucură-te, întărire a credincioşilor; 

Bucură-te, liman lin şi neînviforat; 

Bucură-te, pildă a bunei cucernicii; 

Bucură-te, luminare pentru cei nepricepuţi; 
Bucură-te, scăpare a celor deznădăjduiţi; 
Bucură-te, Sfântă Parascheva, mult folositoare! 


Condacul 2 

Aşa răsplăteşte biruinţele Împăratul tuturor, dând dar de minuni şi nestricăciune 
cuvioasei Parascheva, care mult s-a nevoit. Aşa mâna proniei cea nevăzută întăre- 
şte neamul omenesc, ce îmbrăţişează cu credinţă cele rânduite de ea spre mântuire. 
Pentru aceasta, să ne depărtăm de nelegiuiri. Până când vom petrece în păcate? 
Doamne, întăreşte inimile noastre ca să-Ţi cântăm în fapte bune cântarea cea înge- 
rească: Aliluia! 


Icosul 2 

Prea cinstită fecioară, către tine am năzuit, către tine, care de multe ori şi tu ai luat 
pe Sfinţi şi pe îngeri în ajutor la pământeştile ispite; fu acum şi pentru noi grabnic 
folositoare, ceea ce te-ai învrednicit a intra în cămara Mirelui având candela lumi- 
noasă, precum ne-a povăţuit Mântuitorul Hristos, şi primeşte cântarea aceasta: 
Bucură-te, mărgăritar nepreţuit al vistieriei noastre; 

Bucură-te, floare neveştejită a Biserici lui Hristos; 

Bucură-te, temelie neclintită a creştinătăţii; 

Bucură-te, a fecioarelor înzestrătoare şi ocrotitoare; 

Bucură-te, ascultătoare a preoților cucernici; 

Bucură-te, grabnică ajutătoare a străinilor; 

Bucură-te, fierbinte mângâietoare a prigoniților; 

Bucură-te, milostivă sprijinitoare a văduvelor; 

Bucură-te, învingătoare a duşmanilor; 

Bucură-te, izbăvire a tuturor celor ce te cheamă spre ajutor; 

Bucură-te, bună povăţuitoare a sufletelor; 

Bucură-te, vindecătoare de răni a trupurilor; 

Bucură-te, Sfântă Parascheva, mult folositoare! 

Condacul 3 

Spre tine pururea nădăjduind, de multe boli şi primejdii s-a izbăvit ţara aceasta, că 
tu ai preschimbat mânia cea cu dreptate pornită asupra noastră de la Dumnezeu, în 
bună şi milostivă îndurare, prin ale tale rugăciuni; deci, şi acum, când suntem în- 
groziţi de mari nenorociri, la tine năzuim cu lacrimi, ca, ajutându-ne să scăpăm din 
primejdie, să cântăm lui Dumnezeu: Aliluia! 


Icosul 3 

Epivata, văzându-te pe tine, lauda pământului ei, răsărind dintru ale sale, cu bucu- 
rie te-a întâmpinat, cuvioasă maică, mărturisindu-te cu mare cucernicie; iar noi, ca- 
re în urmă ne-am învrednicit a dobândi moaştele tale, cum vom putea îndestul a 
propovădui minunile pe care le-ai făcut? Pentru aceasta, cântăm: 

Bucură-te, luminătoare a Moldove; 

Bucură-te, sprijinitoare a Epivatei; 

Bucură-te, învăţătoare a părinților tăi; 

Bucură-te, ceea ce n-ai agonisit averi pământeşti; 

Bucură-te, adunătoare a cereştilor daruri; 

Bucură-te, ceea ce n-ai primit haine scumpe; 

Bucură-te, cinstitoare a hainei smereniei; 

Bucură-te, îndreptătoare a mândriei; 

Bucură-te, cinstitoare a fecioriei; 

Bucură-te, sprijinitoare a bătrânilor; 

Bucură-te, osânditoare a duşmanilor; 

Bucură-te, miluitoare a săracilor; 

Bucură-te, Sfântă Parascheva, mult folositoare! 


Condacul 4 

Preacurată Fecioară Marie, Maica lui Dumnezeu, primeşte şi ale noastre rugăciuni 
datorate ție de noi, nevrednicii, pe care, prin mijlocitoarea noastră sfântă, cuvioasa 
Parascheva, ţi le aducem spre iertarea păcatelor; şi ne dăruieşte pace şi mare milă 
de la Fiul tău, căruia Îi cântăm neîncetat: Aliluia! 


Icosul 4 

Celei ce după vrednicie şi cu credinţă a fost următoare a Cuvântului lui Dumnezeu, 
celei ce, pentru buna cucernicie, a primit darul vindecărilor şi plată cerească, prin 
glasul Mântuitorului, care a zis: „Bine, slugă bună şi credincioasă, intră întru bu- 
curia Domnului tău”, îi aducem cântarea aceasta: 

Bucură-te, sămânță nerătăcită; 

Bucură-te, trup neobosit; 

Bucură-te, hrană duhovnicească; 

Bucură-te, aur lămurit; 

Bucură-te, foc arzător plevilor; 

Bucură-te, pământ de îndestulare; 

Bucură-te, rod al pocăinţei; 

Bucură-te, alinare a relelor cugetări; 

Bucură-te, risipitoare de furtuni; 

Bucură-te, aducătoare de belşug; 

Bucură-te, dătătoare de mângâieri; 

Bucură-te, mijlocitoare a tuturor creştinilor către Domnul; 
Bucură-te, Sfântă Parascheva, mult folositoare! 


Condacul 5 


Obosiţi de truda gândurilor lumeşti, ne-am deşteptat acum noi, ticăloşii, lăcrimând, 
că nu avem încotro întinde nădejdile după faptele noastre, spre a ne linişti, nefă- 
când nici un lucru vrednic de mântuire; deci, temându-ne de tăiere ca smochinul 
neroditor, cădem înaintea ta, Sfântă Parascheva, şi, plângând, strigăm: Arată spre 
noi milele tale, ca, dimpreună cu tine, să aducem lui Dumnezeu cântarea de mân- 


tuire: Aliluia! 


Icosul 5 


Cine nu te va ferici pe tine, cuvioasă, că te-ai învrednicit a potoli, prin nevoinţele 
tale, zburdălnicia trupului şi a dobândi mântuirea sufletului, primind din mâna lui 
Hristos cununa slavei? Sau cine nu te va cinsti, văzând că prin viteazul tău cuget, ai 
trecut peste cursele vicleanului cele amăgitoare şi l-ai ruşinat? Pentru aceasta, pri- 


meşte şi graiurile noastre: 

Bucură-te, turn de biruinţă; 

Bucură-te, uşă de mântuire; 

Bucură-te, pavăză a credinţei; 

Bucură-te, locaş al statorniciei; 

Bucură-te, chip al bunătăţilor; 

Bucură-te, cea apărată de cinstita Cruce; 

Bucură-te, închinătoare a ei vrednică; 

Bucură-te, ceea ce, prin al ei ajutor, ai fost izbânditoare; 
Bucură-te, ceea ce, prin ea, te-ai făcut lui Hristos următoare; 
Bucură-te, a biruinţei frumoasă stâlpare; 

Bucură-te, învingătoare a stăpânirii iadului; 

Bucură-te, moştenitoare a cereştii slave; 

Bucură-te, Sfântă Parascheva, mult folositoare! 


Condacul 6 

Cum vom cânta cu vrednicie sau cu ce cuvinte vom lăuda măreţia nevoinţelor tale, 
noi, nevrednicii? Că nici faptele, nici credinţa nu ne apropie de prea cinstitele tale 
lucrări; dar, mărturisind slăbiciunea noastră, ne rugăm ţie să ne ajuţi, mijlocind că- 
tre Dumnezeu să primească şi de la noi cântarea: Aliluia? 


Icosul 6 

Ne-au cuprins acum dureri ce nu pot fi spuse, nici un ajutor omenesc de la nimeni 
nu aşteptăm, toți ne-au părăsit deodată, până şi plăcerile, ce odinioară ne desfătau, 
acum se luptă cu noi; vai de ticăloşia noastră, nu avem altă nădejde decât mila lui 
Dumnezeu şi al tău ajutor sfânt. Pentru aceasta ne rugăm ţie: Grăbeşte a ne asculta, 
vindecând bolile şi alinând suferinţele, ca să cântăm ţie: 

Bucură-te, leac al durerii; 

Bucură-te, mână a vindecării; 

Bucură-te, casă a ocrotirii; 

Bucură-te, rază a mângâierii; 

Bucură-te, cort al îndestulării; 

Bucură-te, rouă de alinare; 

Bucură-te, izbăvitoare de boli; 

Bucură-te, scăpare a celor înspăimântați; 

Bucură-te, izgonire a pagubelor; 

Bucură-te, păzitoare neadormită; 

Bucură-te, stea luminătoare; 

Bucură-te, Sfântă Parascheva, mult folositoare! 


Condacul 7 

„Doamne, cercetează şi vindecă pe robii Tăi cei cuprinşi de dureri - zice cuvioasa, 
rugându-se neîncetat - că nu au reazem, nici mângâiere, iar zilele grele sunt.” Deci 
şi noi, arătându-ne mulţumitori pentru mijlocire, să ne bucurăm şi să cădem înain- 
tea lui Dumnezeu, pocăindu-ne şi cântând: Aliluia! 


Icosul 7 

Nelegiuirile noastre şi mulțimea strâmbătăţilor pe care le-am pricinuit aproapelui 
nostru, astăzi ne osândesc şi nu ştim ce răspuns vom da înaintea scaunului de ju- 
decată al lui Hristos, unde toţi se ridică asupra noastră, învinuindu-ne; tu, însă, o, 
prea bună maică, ascultă mărturisirea noastră, mijloceşte către Domnul, să schimbe 
osânda noastră în iertare, spre dobândirea Vieţii veşnice, ca să te prea mărim: 
Bucură-te, mijlocitoare a celor ce se pocăiesc; 

Bucură-te, ocrotitoare a celor asupriţi; 

Bucură-te, îndreptătoare a judecătorilor răi; 

Bucură-te, apărătoare a celor clevetiţi; 

Bucură-te, scăpare a celor judecaţi şi osândiţi; 

Bucură-te, contenire a patimilor; 

Bucură-te, nesprijinitoare a celor ce caută numai folosul lor; 
Bucură-te, neizbândire a mijlocitorilor vicleni; 

Bucură-te, domolire a celor puternici; 

Bucură-te, sprijinitoare a celor slabi; 

Bucură-te, stârpitoare a răutăților; 

Bucură-te, izvorâtoare a milostivirii; 

Bucură-te, Sfântă Parascheva, mult folositoare! 


Condacul 8 

Rugându-ne ţie, maică, ne liniştim, ne veselim şi ne bucurăm; saltă sufletele noa- 
stre că nu-şi vor râde de noi vrăjmaşii noştri. Nu ne va părăsi milostivul Dumnezeu 
până în sfârşit, pentru rugăciunile tale, ci, trimițând mila Lui asupra poporului, ne 
vom împărtăşi de bunătăţile Sale şi noi, nevrednicii, cântându-I: Aliluia! 


Icosul 8 

Tuturor vom spune minunile tale, cu un glas vom cânta prăznuirea ta, după datoria 
obştii care ţi-aduce ca mulţumire: slavă laudei tale, slavă îndelungii răbdări cu care 
te-ai încununat, nevoindu-te întru credinţă, slavă faptei celei cu statornicie urmată 
după pilda Iubitorului de oameni: 

Bucură-te, mireasă duhovnicească; 

Bucură-te, cunună a adevărului; 

Bucură-te, toiag al biruinţei; 

Bucură-te, slavă a monahilor; 

Bucură-te, povăţuitoare a creştinilor; 

Bucură-te, cinstitoare a cuvioaselor; 

Bucură-te, păzitoare a sihaştrilor; 

Bucură-te, pomenire peste veacuri; 

Bucură-te, propovăduitoare a dreptei credinţe; 

Bucură-te, surpătoare a eresurilor; 

Bucură-te, dobândire a slavei dumnezeieşti; 

Bucură-te, următoare a Cuvântului ceresc; 

Bucură-te, Sfântă Parascheva, mult folositoare! 


Condacul 9 

Pe sfânta folositoare celor ce sunt întru nevoi, toţi cu bucurie să o lăudăm, pe cin- 
stita Parascheva, că această viaţă nestricăcioasă a luat-o în veci; pentru aceasta, 
mărire a aflat şi darul de minuni, cu porunca lui Dumnezeu, cântând: Aliluia! 

Icosul 9 

Rău cugetătorii, prin tine fiind mustraţi, se înspăimântă privind slava lui Dumne- 
zeu, cea dăruită omului depărtat de păcate, în tine luminând şi văzând că astăzi 
străluceşte taina cea necuprinsă a chipului îndumnezeirii asupra ta, cuvioasă, adu- 
când credincioşilor daruri de vindecări; aceia s-au ruşinat, pocăindu-se, iar noi ne- 
am veselit, cântând ţie: 

Bucură-te, izbăvitoare a noastră; 

Bucură-te, povăţuitoare; 

Bucură-te, îndreptătoare; 

Bucură-te, izgonitoare de rele; 

Bucură-te, aducătoare de bună mireasmă; 

Bucură-te, alungătoare a fiarelor sălbatice; 

Bucură-te, stârpitoare a insectelor dăunătoare; 

Bucură-te, feritoare de năluciri; 

Bucură-te, risipitoare de grindină; 

Bucură-te, aducătoare de ploi mănoase; 

Bucură-te, ceea ce ne dăruieşti belşug de roade bune; 

Bucură-te, veselitoare a plugarilor; 

Bucură-te, Sfântă Parascheva, mult folositoare! 


Condacul 10 

Niciodată nu vom înceta a vesti minunile tale, cuvioasă, că de n-ai fi stat tu, ru- 
gându-te pentru ţara aceasta, pe care o păzeşti cu prea curatele tale moaşte, cine 
ne-ar fi izbăvit din atâtea primejdii sau cine ne-ar fi păzit de bolile care au venit 
asupra noastră, pentru păcatele noastre cele multe? Deci, dimpreună cu tine, cân- 
tăm lui Dumnezeu: Aliluia? 


Icosul 10 

Zidurile casei părinţilor tăi n-au fost puternice, nici îndestulătoare spre a te opri de 
la mărimea hotărârii ce ai luat, făgăduindu-te a îmbrățişa viaţa monahală; pentru 
aceasta, depărtându-te de toată dezmierdarea şi plăcerile lumești, venind de la bise- 
rică, haina cea scumpă cu a cerşetorului ai schimbat-o, apoi, la vremea rânduită de 
Dumnezeu, ai împărțit săracilor averea ta şi ai părăsit casa părintească, spre a sluji 
lui Hristos. Deci, cu smerenie dobândind cele prea înalte, de la toţi auzi: 

Bucură-te, trandafir neatins de viermele trufiei; 

Bucură-te, crin răsădit în grădina cea de sus; 

Bucură-te, palat al nevinovăţiei; 

Bucură-te, scaun al domniilor; 

Bucură-te, sceptrul celor ce conduc; 

Bucură-te, ocrotitoare neobosită; 

Bucură-te, apărătoare neînfruntată; 

Bucură-te, mustrătoare a celor ce ne ispitesc; 
Bucură-te, cinstitoare a celor ce ne miluiesc; 
Bucură-te, întăritoare a celor ce ne slujesc; 
Bucură-te, luminătoare a celor ce ne mângâie; 
Bucură-te, împreună lucrătoare cu cei ce ne hrănesc; 
Bucură-te, Sfântă Parascheva, mult folositoare! 


Condacul 11 

Suntem plini de păcate, milostive Doamne, şi se întristează sufletele noastre gân- 
dind la judecată, neştiind ce vom face noi, păcătoşii, năpădindu-ne deodată nepre- 
văzutul sfârşit? Milă cerem, Doamne, milă, Hristoase al nostru, că nu avem chip de 
îndreptare; nu trece cu vederea rugăciunea noastră şi pocăinţa, care în tot ceasul 
pentru păcate ne-a cuprins, şi primeşte, ca o chezaşă a bunei noastre voințe şi a te- 
merii de Tine, rugăciunea aceasta, pe lângă care Ți-aducem mijlocitoare şi pe mai- 
ca noastră Parascheva, cântând dimpreună: Aliluia! 


Icosul 11 

Mulţi păcătoşi mai înainte de noi şi-au dobândit mântuirea prin pocăință şi sme- 
renie. Cum, dar, ne vom depărta noi de această nădejde? Către tine însă năzuim, 
cuvioasă maică, şi nu vom fi ruşinaţi, nedepărtându-te de noi, precum de păcătosul 
acela, care lângă tine a fost înmormântat, fără a-şi cunoaşte nevrednicia sa, şi pen- 
tru care ai cerut, prin vedenie, să 1 se mute trupul cel întinat de lângă moaştele tale. 
Deci, ne rugăm: primeşte rugăciunile şi lacrimile noastre, mijlocindu-ne iertare de 
păcate nouă, celor ce-ţi cântăm: 

Bucură-te, smerenie înaltă; 

Bucură-te, fecioară neîntinată; 

Bucură-te, comoară nedeşertată; 

Bucură-te, maică prea lăudată; 

Bucură-te, izbăvitoare smerită; 

Bucură-te, laudă a celor cinstiţi; 

Bucură-te, mângâiere a celor nefericiţi; 

Bucură-te, povăţuitoare a celor rătăciţi; 

Bucură-te, bună sfătuitoare; 

Bucură-te, prea blândă îndreptătoare; 

Bucură-te, a sufletelor veselitoare; 

Bucură-te, grabnic ajutătoare; 

Bucură-te, Sfântă Parascheva, mult folositoare! 


Condacul 12 

Nespusă este mângâierea noastră, privindu-te, cu noi rămânând, ca un dar al lui 
Dumnezeu ce s-a trimis ţării acesteia; că, de ce boli am fost cuprinși şi nu ne-ai 
vindecat; în care nevoi, şi nu ne-ai bucurat; de câte ori lipsiţi, prigoniţi şi în răz- 
boaie, şi tu nu ne-ai ajutat nouă, întru totul plinind cuvântul Mântuitorului din 
Evanghelia Sa? Pentru aceasta, dobândindu-te rugătoare de-a dreapta tronului Sla- 
vei, îţi cântăm ţie: Bucură-te!, iar lui Dumnezeu, lauda cea îngerească: Aliluia! 


Icosul 12 

Izbăveşte-ne pe noi, maică, de toată boala, de toată neputinţa şi de vrăjmaşi; izbă- 
veşte-ne pe noi, maică, de pagube, de lăcuste şi de toată vătămarea; izbăveşte-ne pe 
noi, maică, de foc, de grindină şi de trăsnete; izbăveşte-ne pe noi, maică, de chinul 
cel de veci şi de ceasul osândirii şi ne învredniceşte a dobândi, prin rugăciunile 
tale, starea cea de-a dreapta în ziua judecății, spre mântuirea sufletelor noastre, 
ocrotindu-ne şi hrănindu-ne în pace până la răsuflarea cea mai de pe urmă, ca să-ţi 
cântăm: 

Bucură-te, alăută duhovnicească; 

Bucură-te, trâmbiţă apostolească; 

Bucură-te, făclie luminoasă; 

Bucură-e, rază cerească; 

Bucură-te, nădejde a oamenilor; 

Bucură-te, izgonire a demonilor; 

Bucură-te, tămăduire a rănilor; 

Bucură-te, feritoare de răutăţi; 

Bucură-te, aducătoare de bunătăţi; 

Bucură-te, luminătoare casnică a Moldovei; 

Bucură-te, izbăvitoarea lui Vasile voievod şi a altor miluitori; 

Bucură-te, sprijinitoare şi a mea, a smeritului păcătos; 

Bucură-te, Sfântă Parascheva, mult folositoare! 


Condacul 13 

Ne închinăm lui Dumnezeu şi cinstim sfintele tale moaşte, cuvioasă maică Para- 
scheva, propovăduind cu mare glas toate minunile tale, pe care le-ai săvârşit prin 
harul lui Dumnezeu pentru a noastră mântuire; primeşte rugăciunea noastră, sfântă, 
şi grăbeşte totdeauna a ne ajuta, ca să lăudăm cu bucurie faptele tale şi să aducem 
slavă lui Dumnezeu, cântând: Aliluia! 


Acest Condac se zice de trei ori. Apoi se rosteşte: 


Icosul 1 

Îngerii din ceruri, cu laude primind duhul tău cel fecioresc din pământeştile loca- 
şuri, cu bucurie te-au încununat pentru vrednicuile tale; că, femeiesc trup purtând, 
slab din fire, ai ştiut a birui toate puterile vrăjmaşilor prin buna înţelepciune; pentru 
aceasta-ţi cântăm: 

Bucură-te, înţeleaptă fecioară; 

Bucură-te, porumbiţă cuvântătoare; 

Bucură-te, suflet îngeresc în trup fecioresc; 

Bucură-te, vrednică mijlocitoare către Domnul; 

Bucură-te, mângâiere a oamenilor; 

Bucură-te, alinare de suferinţe; 

Bucură-te, a noastră nădejde neclintită; 

Bucură-te, întărire a credincioşilor; 

Bucură-te, liman lin şi neînviforat; 

Bucură-te, pildă a bunei cucernicii; 

Bucură-te, luminare pentru cei nepricepuţi; 

Bucură-te, scăpare a celor deznădăjduiţi; 

Bucură-te, Sfântă Parascheva, mult folositoare! 


După care se citeşte această: 
Rugăciune 


Doamne, Dumnezeul nostru, Tu, cel ce ai zis şi s-a făcut toată făptura, nu întoarce 
faţa Ta de la noi, păcătoşii, ca să nu vină asupră-ne mânia cea groaznică şi înfrico- 
şătoare a durerilor, care este rodul păcatelor noastre nenumărate, pe care, în toată 
ziua, cu nesocotinţă le săvârşim. Noi suntem păcătoşi, netrebnici şi plini de răutate, 
iar Tu eşti izvorul vieţii şi al milostivirii. Nu ne părăsi, Doamne! Nu trece cu vede- 
rea rugăciunea noastră a păcătoşilor, nici nu ne răsplăti nouă după nelegiuirile noa- 
stre, ci, pentru că nu suntem vrednici a câştiga milostivirea Ta prin sârguinţa cea de 
toate zilele, dăruieşte-ne-o Tu, Doamne, ca un îndurat şi multmilostiv, pentru rugă- 
ciunile cuvioasei maicii noastre Parascheva. 


Incununează viaţa noastră cu sănătate şi lungime de zile ferite de toată răutatea şi 
ne întăreşte cu Duhul Tău cel stăpânitor, ca, din adâncul inimilor, cu bucurie să slă- 


vim prea sfântul Tău nume în vecii vecilor. 


Strana: Amin. 

Altă rugăciune, către Sfânta cuvioasă Parascheva ! 


Cu umilinţă şi cu evlavie ne plecăm astăzi genunchii înaintea slavei Marelui Dum- 
nezeu, cel ce te-a mărit pe tine, Sfântă cuvioasă maică Parascheva şi smerit prinos 
de laudă şi de mulţumire Îi aducem, pentru că te-a dăruit nouă fierbinte rugătoare şi 
puternică ocrotitoare în ceruri. Tu, din tinereţe, pentru iubirea de Hristos ai lăsat şi 
pe părinţi şi bogăţia şi plăcerile cele trecătoare ale lumii; şi cu multă postire, cu 
neîncetată priveghere, cu lacrimi şi cu pustniceşti nevoinţe supunându-ţi trupul cel 
firav, ţi-ai întărit sufletul; şi, aşa, luându-ţi crucea, ai urmat lui Hristos, cu pilda 
vieţuirii tale învățându-ne să nu purtăm grijă de ceea ce este trecător, ci de sufletul 
cel nepieritor. 


Ca fecioarele cele înțelepte, cu untdelemnul faptelor bune ţi-ai umplut din belşug 
candela sufletului tău şi pe Mirele ceresc întru priveghere l-ai întâmpinat. Pentru 
aceea, în cămara Lui cu vrednicie ai intrat, îndulcindu-te neîncetat cu vederea feţei 
Lui; iar nouă pe pământ ai binevoit a ne descoperi şi a ne trimite, ca pe un dar 
ceresc, cinstitele tale moaşte, care aduse fiind pe pământul nostru românesc, prin 
râvna evlaviosului voievod Vasile, s-au făcut acoperământ țării acesteia şi izvor 
nesecat de tămăduiri tuturor celor ce aleargă la tine cu credinţă şi nădejde. 


Astfel, ducându-se vestea vredniciilor şi a minunilor tale peste tot pământul ţării 
noastre, cu dragoste şi cu bucurie te cinstesc pe tine bine credincioşii români de 
pretutindeni. Drept aceea, şi noi cu mulţumire te lăudăm cuvioasă maică Parasche- 
va, lauda Epivatei şi ocrotitoarea cea bună a Moldovei. Şi, sărutând cu evlavie 
cinstitele tale moaşte, te rugăm să mijloceşti pentru noi înaintea feţei Ziditorului a 
toate, ca să ocrotească şi de acum înainte ţara noastră şi întreaga creştinătate drept- 
slăvitoare, izbăvind-o de tot răul. 


Pe cei ce cu credinţă şi cu dragoste aleargă la ajutorul tău să-i păzească în pace, să 
le dăruiască sănătate trupului şi sufletului, precum şi întru toate bună sporire. Cre- 
dinţa cea dreaptă să o întărească, tulburările dezbinării de fraţi să le strice cu pute- 
rea Preasfântulul Său Duh, războaiele să le îndepărteze şi pacea a toată lumea desă- 
vârşit să o întemeieze. 


Iar noi, urmând pilda vieţuirii tale, mult milostivă maică şi neîncetat avându-te pe 
tine mângâiere în necazuri şi întărire de nădejde, să ajungem toţi la lhmanul cel 
mult dorit al mântuirii şi să lăudăm până la suflarea noastră cea de pe urmă pururea 


' Rugăciune aprobată de Sfântul Sinod al Bisericii Ortodoxe Române în anul 1955, cu prilejul 
generalizării cultului Sfintei cuvioase Parascheva. 

cinstită pomenirea ta, slăvind pe Dumnezeu cel mare şi minunat întru Sfinţii Săi, în 
vecii vecilor. 


Strana: Amin. 
Apoi se cântă Condacul 1, în timpul căruia preotul face cădire mică. 


Condacul 1 

Prea cuvioasei noastre maici, multmilostivei Parascheva, prinos de umilinţă îi adu- 
cem noi, nevrednicii păcătoşi, pentru mijlocirile sale. Că mari daruri ne-am în- 
vrednicit a dobândi printr-însa, de la izvorul cel pururea curgător de bunătăţi al 
Mântuitorului nostru, şi să-i cântăm: Bucură-te, Sfântă Parascheva, mult folosi- 
toare! 


După citirea Acatistului, rostim rugăciunea: Cuvine-se, cu adevărat, să te fericim 
pe tine, Născătoare de Dumnezeu, cea pururea fericită şi prea nevinovată şi Maica 
Dumnezeului nostru. Ceea ce eşti mai cinstită decât Heruvimii şi mai Slâvită, fără 
de asemănare, decât Serafimii, care, fără stricăciune, pe Dumnezeu-Cuvântul ai 
născut, pe tine, cea cu adevărat Născătoare de Dumnezeu, te mărim. 


[Dacă este preot, acesta rostește Ectenia întreită, după care face otpustul obiş- 
nuit. ] 


In lipsa preotului, după rugăciunea către Maica Domnului, zicem: Pentru rugăciu- 
nile Sfinţilor părinților noştri, Doamne Iisuse Hristoase, Dumnezeul nostru, milu- 
ieşte-ne pe noi! Amin! 


2 o o 


Viaţa Sfintei cuvioase Parascheva de la Iaşi 


Sfânta cuvioasă Parascheva s-a născut în satul Epivata din Tracia, nu departe de 
Constantinopol, şi a trăit în prima jumătate a veacului al XI-lea. 


Părinţii ei erau oameni evlavioşi şi înstăriți, care în afară de Sfânta Parascheva, au 
mai avut un fiu, Eftimie, care avea să fie mai târziu episcop al Maditului şi sfânt 
ierarh izvorâtor de mir (pomenit la 5 mai). 


Tatăl lor, pe nume Nichita, a murit pe când copiii aveau doar câţiva ani, iar mama 
lor, al cărei nume nu s-a păstrat, s-a îngrijit să le dea o bună creştere, în frica de 

Dumnezeu şi în deprinderea faptelor bune creştineşti, dar mai ales în deprinderea 
rugăciunii, a postului şi a milostenie. 


Odată, pe când avea 10 ani, a auzit cuvintele Domnului spuse tânărului bogat: 
„Mergi, vinde averile tale, apoi vino de urmează Mie!” (cf. Matei 19, 21). Fericita 
a ascultat aceste cuvinte ca pe o chemare a lui Dumnezeu, sporindu-şi râvna pentru 
rugăciune, privegheri, milostenie şi nevoinţă. 


Nu o dată sfânta a dat săracilor hainele sale cele bune, îmbrăcând hainele ponosite 
ale acelora, iar odată a dat ca milostenie chiar cruciulița de aur pe care o purta la 
piept, înlocuind-o cu una de lemn. Certată de mama sa, fericita a răspuns că sfânta 
cruce este semnul dragostei lui Hristos pentru oameni şi a socotit că o poate da mi- 
lostenie din dragoste față de semeni, după porunca lui Hristos. 


La vârsta de 15 ani, după trecerea la Domnul a evlavioasei sale mame, ca una ce 
avea dorinţa de a se retrage din lume şi de a trăi în singurătate, aproape de Domnul, 
sfânta a înţeles că, pentru ea, a venit vremea să lase toate şi să urmeze Mântuito- 
rului. 


Moştenind o mare avere de la părinţi, împreună cu fratele ei, tânăra Parascheva şi-a 
dăruit săracilor partea ei de moştenire şi a mers la Constantinopol, să se închine 
moaştelor sfinților şi să caute povăţuire duhovnicească. 


De acolo a mers la o mănăstire închinată Născătoarei de Dumnezeu, în Heracleea 
Pontului, unde a rămas vreme de cinci ani, ducând o viaţă aspră, la anii tinereţii ei, 
după rânduiala monahiilor, apoi a plecat la Ierusalim, ca să se închine Sfintelor Lo- 
curi. 


Deci, văzând, cu mare mulţumire sufletească, acele Sfinte Locuri binecuvântate de 
paşii Mântuitorului, a mers cu bucurie în pustia Iordanului şi, aflând o mănăstire de 
fecioare, a intrat acolo şi cânta necontenit laude lui Dumnezeu, vărsând râuri de 
lacrimi, că o stăpânea o nesfârşită dragoste de Mirele Hristos şi i se dăruise culmea 
virtuților pustniceşti, smerita cugetare. 


Deci, după o vreme, a venit îngerul Domnului şi i-a zis: „Să laşi pustiul şi să te în- 
torci în patria ta, că acolo ţi se cuvine să-ţi dai trupul pământului”. Şi, înțelegând 
cuvioasa că porunca este de la Dumnezeu şi că viaţa ei este scurtă, a lăsat fără voie 
pustiul şi, venind în împărăteasca cetate, Constantinopolul, a intrat în biserica cea 
prea frumoasă a Sfintei Sofii, apoi în biserica Vlaherne a Născătoarei de Dumne- 
zeu şi a dat laudă lui Dumnezeu, că i-a ajutat să-l slujească Lui cu dreaptă credinţă. 

Cuvioasa Parascheva, care avea pe atunci doar 25 de ani, s-a întors în patria sa, 
aşezându-se, ca o străină, lângă biserica Sfinților apostoli din satul Calicratia, sat 
vecin cu Epivata natală. Şi, vieţuind acolo încă doi ani, rugându-se pentru sine şi 
pentru toată lumea, şi-a dat obştescul sfârşit în mâinile prea iubitului ei Mire, Hri- 
stos cel viu, iar trupul ei a fost îngropat lângă biserică. 


Și, trecând vreme de mulţi ani, un corăbier a fost înmormântat lângă sfântul ei trup, 
iar cuvioasa s-a arătat în vedenie mai multor credincioşi, cerându-le să scoată din 
pământ sfintele ei moaşte. 


Și, fiind scoase din mormânt moaştele cele întregi şi bine mirositoare ale sfintei, 
Dumnezeu le-a proslăvit cu faceri de minuni. Că bolnavii şi îndrăciţii dobândeau 
tămăduire, atingându-se de sfintele ei moaşte. 

În anul 1235, moaştele sfintei au fost luate de împăratul loan Asan al II-lea, al ro- 
mânilor şi bulgarilor (1218-1241), şi au fost aşezate cu cinste la Târnovo. 


Mai târziu, în anul 1393, au fost strămutate la Belgrad, şi, apoi, în 1521, au fost 
aduse la Constantinopol, la biserica Patriarhiei. 


Aceste moaşte, mai pe urmă, le-a adus voievodul Vasile Lupu (1634-1653) din 
Constantinopol la Iaşi, în Moldova, la minunata lui ctitorie, Mănăstirea Sfinților 
trei ierarhi, în anul 1641. 


Sfintele moaşte au fost dăruite Moldovei de patriarhul Constantinopolului Partenie 
I (1639-1644), ca recunoştinţă pentru dărnicia domnitorului Vasile Lupu, care plă- 
tise toate datoriile Patriarhiei ecumenice. 


Astăzi, moaştele Sfintei Parascheva se află în Catedrala mitropolitană din laşi. 
Intrucât Sfânta cuvioasă Parascheva este grabnic ajutătoare şi mult folositoare, cre- 
dincioşii ortodocşi, mai ales românii, bulgarii, sârbii şi grecii, o cinstesc cu multă 
evlavie. 


Pentru rugăciunile cuvioasei maicii noastre, mult milostivei Parascheva, Doamne 
Iisuse Hristoase, Dumnezeul nostru, miluieşte-ne pe noi. Amin. 

„Întru tine, Maică, cu osârdie s-a 
mMântuit cel după chip, că, luând 
Crucea, ai urmat lui Hristos și, lu- 
crând, ai învăţat să nu se uite la 
trup, că este trecător, ci să poarte 
grijă de suflet, de lucrul cel nemuri- 
tor. Pentru aceasta și cu îngerii îm- 
preună se bucură, Cuvioasă Maică 
Parascheva, duhul tău.” 

